4.  การประกอบธุรกิจของแต่ละสายผลิตภัณฑ์

    1.  ลักษณะผลิตภัณฑ์หรือบริการ

บริษัทฯและกลุ่มบริษัทย่อยประกอบธุรกิจให้บริการเคลื่อนย้ายวัสดุหรืออุปกรณ์สำหรับงานอุตสาหกรรมและก่อสร้าง
โดยบริษัทฯจะนำเข้าเครื่องจักรใช้แล้วสภาพดีจากต่างประเทศเข้ามาทำการปรับปรุงและซ่อมแซมให้อยู่ในสภาพดียิ่งขึ้น
นอกจากนี้บริษัทฯยังประกอบธุรกิจการจำหน่ายรถเครนที่ปรับสภาพใหม่
และให้บริการซ่อมแซมรถเครนให้กับลูกค้าทั่วไปด้วย
เมื่อแบ่งตามประเภทการให้บริการจะสามารถแยกได้ 3 กลุ่มหลัก ดังนี้ คือ

1.  ธุรกิจการให้บริการเคลื่อนย้ายวัสดุหรืออุปกรณ์โดยรถเครน รถฟอร์คลิฟท์ รถยกตู้คอนเทนเนอร์
    รถแมนลิฟท์ เพื่อการก่อสร้าง การยก ประกอบ และติดตั้ง รวมถึงให้บริการขนส่งและขนย้าย
    ด้วยรถหัวลาก หางเทรลเลอร์ และรถบรรทุกประเภทต่าง ๆ
    ซึ่งเป็นการให้บริการมีทั้งแบบการเหมาโครงการโดยคิดค่าบริการแบบเบ็ดเสร็จและมีการกำหนดระยะเวลาดำเนินการไว้อย่างชัดเจน
    หรือการให้บริการแบบรายเดือนหรือรายวัน
    ซึ่งบริษัทย่อยมีเครื่องจักรกลหนักที่ไว้รองรับการให้บริการแก่ลูกค้าแบ่งได้เป็น 3
    ประเภทหลักดังนี้

    1.  รถเครน (CRANE)
        เป็นเครื่องจักรกลหนักที่ใช้ในการก่อสร้างของภาคอุตสาหกรรมขนาดใหญ่และเล็ก
        ทั้งงานภาคเอกชนและโครงการต่าง ๆ ของรัฐบาล รวมถึงกิจการท่าเรือ งานโรงกลั่น
        โรงไฟฟ้า และอุตสาหกรรมปิโตรเคมี โดยใช้ในการยก ประกอบ หรือติดตั้ง
        เครื่องจักรหรือสิ่งของที่มีขนาดใหญ่ มีความสูงและน้ำหนักมาก
        สิ่งของขนาดเล็กที่มีความสูง รวมถึงสิ่งของทั่วไป
        รถเครนส่วนใหญ่ของบริษัทฯเป็นรถเครนใช้แล้วสภาพดี นำเข้าจากประเทศญี่ปุ่น เช่น
        ยี่ห้อ KATO, TADANO, P&H, KOBELCO, SUMITOMO, IHI, HITACHI
        ส่วนรถเครนที่นำเข้าจากประเทศเยอรมันและฮอลแลนด์ เช่น ยี่ห้อ DEMAG,
        GOTTWALD, LIEBHERR เป็นต้น

    2.  รถฟอร์คลิฟท์ (FORK LIFT) เป็นเครื่องจักรกลขนาดกลาง
        ใช้ในการยกสินค้าตามโรงงานอุตสาหกรรมต่าง ๆ และใช้งานตามท่าเรือ
        เพื่อช่วยในการยก ย้ายสินค้าที่นำเข้า หรือส่งออกไปต่างประเทศ
        รถฟอร์คลิฟท์ของบริษัทฯส่วนใหญ่จะเป็นการนำเข้ารถใช้แล้วสภาพดีจากญี่ปุ่น เช่น ยี่ห้อ
        TOYOTA, KOMATSU, MITSUBISHI, TCM และยี่ห้อ PPM, BOSS, HYSTER และ
        YALE จากยุโรปและอเมริกาเป็นต้น

    3.  กลุ่มรถเพื่อให้บริการด้านการขนส่งโดยเฉพาะ ได้แก่ รถหัวลาก (PRIME MOVER)
        หางเทรลเลอร์พื้นเรียบ และชานต่ำ (FLAT BED และ LOW BED TRAILER)
        ซึ่งรถในกลุ่มนี้จะใช้ในการขนส่งเครื่องจักรของบริษัทฯไปยังหน่วยงานของลูกค้าเป็นหลัก

2.  ธุรกิจจำหน่ายเครื่องจักรกลหนักปรับสภาพใหม่
    ซึ่งจะเกิดขึ้นในกรณีที่ลูกค้ามีความต้องการซื้อเครื่องจักรเนื่องจากมีการใช้งานต่อเนื่องในระยะยาว
    ซึ่งหากลงทุนซื้อเป็นกรรมสิทธิ์จะคุ้มค่ากว่าการเช่า
    บริษัทฯก็มีบริการจำหน่ายเครื่องจักรกลด้วยเช่นกัน

3.  ธุรกิจการให้บริการซ่อมแซมและจำหน่ายอะไหล่
    เป็นธุรกิจที่ให้บริการแก่กลุ่มบริษัทย่อยและรวมไปถึงลูกค้าทั่วไป
    โดยบริษัทฯอาศัยศักยภาพที่ประกอบด้วย โรงงานที่มีอุปกรณ์พร้อมและครบถ้วน
    และทีมช่างที่มีความชำนาญงานและประสบการณ์สูงเป็นจำนวนมาก
    รวมทั้งสามารถจัดหาอะไหล่ได้เกือบทุกชนิดจากทั้งภายในและต่างประเทศ

2.  การตลาดและภาวะการแข่งขัน

    1.  กลยุทธ์การตลาด

  บริษัทฯมุ่งเน้นการให้บริการที่ครบวงจรแก่ลูกค้าเพื่อสร้างความแตกต่างของบริษัทฯจากคู่แข่งทางธุรกิจ
  ไม่ว่าจะเป็นขนาดของเครื่องจักร ทีมงานที่มีความชำนาญและประสบการณ์
  โดยสามารถแยกกลยุทธ์ทางการตลาดที่สำคัญได้ดังนี้

1)  จัดให้มีเครื่องจักรหลากหลายประเภทเพื่อให้ครอบคลุมถึงความต้องการใช้งานของลูกค้ากลุ่มเป้าหมาย
    เนื่องจากจุดประสงค์ในการใช้งานของเครื่องจักรมีความแตกต่างตามลักษณะการใช้งานของลูกค้าเป็นหลัก
    ดังนั้นการที่บริษัทฯมีเครื่องจักรหลายประเภทในจำนวนที่มากเพียงพอที่จะสามารถสนองตอบต่อความต้องการของลูกค้าได้เป็นอย่างดี
    ทำให้ลูกค้าเกิดความสะดวกในการจัดหาเครื่องจักรที่ต้องการหรือมีลักษณะใกล้เคียงเพื่อทดแทนเครื่องจักรที่ต้องการได้จากการใช้บริการของบริษัทฯเพียงแห่งเดียวเท่านั้น

2)  จัดให้มีเครื่องจักรที่แตกต่างจากเครื่องจักรของคู่แข่ง
    เพื่อตอบสนองความต้องการพิเศษของลูกค้า เช่น Crawler Crane ยี่ห้อ DEMAG รุ่น CC
    2800 ที่สามารถยกสิ่งของได้หนักถึง 800
    ตันนั้นเป็นเครื่องจักรที่มีเพียงเครื่องเดียวในประเทศไทย
    และจากการดำเนินงานที่ผ่านมาเครื่องจักรดังกล่าวได้ให้บริการแก่ลูกค้าในการติดตั้งและเคลื่อนย้ายอุปกรณ์ขนาดใหญ่และมีข้อจำกัด
    เช่น ความสูงของการเคลื่อนย้ายหรือติดตั้ง หรือระยะห่างระหว่างจุดที่ติดตั้ง เป็นต้น

3)  จัดให้มีการบริการที่ครบวงจรซึ่งครอบคลุมตั้งแต่การออกแบบและการวางแผนการดำเนินงานในเชิงเทคนิคสำหรับการเคลื่อนย้าย
    ประกอบ หรือติดตั้งเครื่องจักรขนาดใหญ่
    ให้กับลูกค้าควบคู่ไปกับการให้บริการเช่าเครื่องจักรและพนักงานขับเคลื่อนเครื่องจักร
    เนื่องจากการให้บริการวางแผนการดำเนินงานดังกล่าวนอกจากจะช่วยทำให้การดำเนินงานเกิดประสิทธิภาพสูงสุดแล้วยังช่วยป้องกันอุบัติเหตุและความผิดพลาดจากการปฏิบัติงาน

4)  จัดให้มีการตรวจสอบและซ่อมแซมอุปกรณ์การทำงานของเครื่องจักรอย่างสม่ำเสมอ
    เพื่อสร้างความมั่นใจให้กับลูกค้าที่เช่าเครื่องจักรจากทางบริษัทฯว่าเครื่องจักรดังกล่าวสามารถใช้งานได้ตามปกติและไม่เกิดการขัดข้องในระหว่างการใช้งาน
    อย่างไรก็ตามในกรณีที่เครื่องจักรเกิดความขัดข้องและไม่สามารถปฏิบัติงานได้
    บริษัทฯจะจัดให้มีการซ่อมแซมหรือจัดหาเครื่องจักรเพื่อทดแทน
    เพื่อให้การปฏิบัติงานของลูกค้าเกิดความต่อเนื่อง

5)  พัฒนาหรือแนะนำให้ลูกค้าใช้เครื่องจักรกลแบบใหม่ ๆ
    ที่บริษัทฯนำวิทยาการมาจากต่างประเทศเพื่อให้มีการใช้งานที่ถูกต้อง
    ลดความเสี่ยงในการเกิดอุบัติเหตุ และเพิ่มประสิทธิภาพในการประกอบธุรกิจ เช่น
    การนำรถยกตู้หนักชนิด Top Loader และรถยกตู้เบาชนิด Reach Stacker
    เข้ามาใช้ในอุตสาหกรรม Logistic เป็นต้น

6)  กลุ่มบริษัทฯย่อยได้จัดให้มีการควบคุมมาตรฐานความปลอดภัยของเครื่องจักร
    โดยกลุ่มบริษัทฯได้ทำการว่าจ้างบริษัทที่ได้รับอนุญาตให้เป็นผู้ตรวจสอบความถูกต้องปลอดภัยของเครื่องจักรจากกรมแรงงาน
    กระทรวงมหาดไทย
    มาดำเนินการตรวจสอบเครื่องจักรกลหนักและอุปกรณ์ที่เกี่ยวข้องว่าสามารถใช้งานได้อย่างปลอดภัยเป็นประจำทุก
    3 เดือน นอกจากนี้กลุ่มบริษัทฯยังได้ผ่านการรับรองมาตรฐาน ISO 9100:2000 (Quality
    Management System) และ OHSAS 18001:1999 (Occupational Health &
    Safety) ที่ผ่านการรับรอง จาก TUV Rheinland Group ประเทศเยอรมนีได้แก่ TCL
    TCR และ TCH ส่งผลให้กลุ่มบริษัทย่อยได้รับการอนุมัติเป็น Approved Vendor List
    ของลูกค้าอุตสาหกรรมปิโตรเคมี

7)  จากการที่ผู้บริหารของบริษัทฯเป็นผู้ที่มีประสบการณ์ในการดำเนินธุรกิจทำให้มองเห็นแนวโน้มของตลาดอย่างเด่นชัด
    จึงทำให้สามารถปรับกลยุทธ์ให้เข้ากับสภาวะตลาดได้อย่างรวดเร็วกว่าคู่แข่งขันที่มีประสบการณ์น้อย

  ลักษณะของกลุ่มลูกค้าหลักของบริษัทฯสามารถจำแนกได้เป็น 3 ประเภทหลักดังนี้

1)  ลูกค้าในอุตสาหกรรมโรงงานต่าง ๆ (คิดเป็นสัดส่วนประมาณร้อยละ 46.24
    ของลูกค้าทั้งหมด) เช่น โรงกลั่นน้ำมัน โรงงานปิโตรเคมีและโรงไฟฟ้า
    โรงงานเหล็กรีดร้อนและรีดเย็น งานที่กลุ่มบริษัทฯมักจะได้รับจาก โรงกลั่นน้ำมัน
    โรงงานปิโตรเคมีหรือโรงไฟฟ้าอย่างต่อเนื่องได้แก่ งานปิดซ่อมบำรุงประจำปี
    เนื่องจากการให้บริการที่ตรงกับความต้องการของลูกค้า
    ประสบการณ์และความเชี่ยวชาญในการดำเนินงาน
    สำหรับงานที่กลุ่มบริษัทฯได้รับจากโรงงานเหล็กรีดร้อนและรีดเย็นได้แก่
    การยกสินค้าในหลากหลายรูปแบบ เช่น การขนส่งจากเรือขึ้นบกและการขนส่งจากบนบกลงเรือ
    รวมทั้งการขนย้ายจากโรงงานหนึ่งไปยังอีกโรงงานหนึ่ง
    นอกเหนือจากรถเครนที่ลูกค้าในอุตสาหกรรมหนักใช้งานเป็นหลักแล้ว
    ยังมีรถฟอร์คลิฟท์เพื่อใช้ในงานยกคอยล์เหล็กอีกด้วย

2)  ลูกค้าในอุตสาหกรรมการก่อสร้าง (คิดเป็นสัดส่วนประมาณร้อยละ 47.62 ของลูกค้าทั้งหมด)
    ซึ่งประกอบด้วยอุตสาหกรรมการก่อสร้างสาธารณูปโภค การก่อสร้างฐานราก
    การก่อสร้างอาคารโรงงาน การก่อสร้างตามโครงการต่าง ๆ ของรัฐบาล เช่น
    การก่อสร้างสะพาน เป็นต้น

3)  ลูกค้าในอุตสาหกรรมการนำเข้าและส่งออก (คิดเป็นสัดส่วนประมาณร้อยละ 6.14
    ของลูกค้าทั้งหมด) บริเวณท่าเทียบเรือ ลานพักตู้สินค้า ลานตู้ Container เป็นต้น
    โดยเครื่องจักรกลของบริษัทฯที่ให้บริการลูกค้าในกลุ่มนี้ได้แก่ รถยกตู้ประเภทต่าง ๆ
    ทั้งรถยกตู้หนัก และรถยกตู้เบา

  การให้บริการและช่องทางการให้บริการ

  การให้บริการของบริษัทฯเป็นการให้บริการต่อทั้งผู้รับเหมาโครงการ (sub contractor)
  และผู้ใช้บริการตรง (end user) เป็นหลัก โดยใช้ประสบการณ์ที่ผ่านมาของบริษัทฯเป็นจุดขาย
  ซึ่งเน้นไปสู่กลุ่มลูกค้าโรงงานอุตสาหกรรมต่างๆ
  ที่ต้องใช้ความเชี่ยวชาญและประสบการณ์ในการทำงาน เช่น ลูกค้าในกลุ่มโรงกลั่นน้ำมัน
  โรงงานปิโตรเคมี ที่ต้องทำการปิดซ่อมบำรุงประจำปี
  หรือลูกค้าในอุตสาหกรรมการก่อสร้างที่มักจะได้รับงานประมูลต่าง ๆ ของภาครัฐและภาคเอกชน
  รวมถึงลูกค้าบริเวณลานตู้ Container ในกลุ่มอุตสาหกรรมการนำเข้าและส่งออก
  โดยกลุ่มบริษัทฯจะมีทีมการตลาดที่มีความสัมพันธ์ที่ดีกับลูกค้ามาเป็นระยะเวลานาน
  ประกอบกับการบริการที่ได้มาตรฐานมาโดยตลอดทำให้กลุ่มบริษัทฯได้รับความไว้วางใจจากลูกค้าเดิมรวมถึงมีการแนะนำให้แก่ผู้ประกอบการรายใหม่
  ๆ อย่างต่อเนื่อง

1.  ภาวะอุตสาหกรรมและการแข่งขัน

  ภาวะการแข่งขันแบ่งตามประเภทของลูกค้าสามารถจำแนกได้เป็น 3 อุตสาหกรรมดังนี้

1)  กลุ่มโรงงานอุตสาหกรรม

  ลักษณะการให้บริการกับกลุ่มลูกค้าในโรงงานอุตสาหกรรมจะเป็นการเคลื่อนย้าย เครื่องจักร
  วัสดุอุปกรณ์ต่าง ๆ ซึ่งหากเป็นการเคลื่อนย้ายที่ไม่มีความยุ่งยากหรือซับซ้อนมาก
  จะมีบริษัทผู้ประกอบการในประเทศให้บริการอยู่หลายราย
  โดยผู้บริการเหล่านั้นจะมีตั้งแต่บริษัทขนาดเล็กจนถึงบริษัทขนาดกลางที่มีเครื่องจักรขนาด 16 –
  300 ตันไว้ให้บริการ
  โดยการแข่งขันอาจเน้นในเรื่องของจำนวนเครื่องจักรกลหนักที่มีไว้รองรับงานหรือราคาค่าบริการ
  แต่หากเป็นการเคลื่อนย้ายเครื่องจักร
  วัสดุอุปกรณ์ที่มีความซับซ้อนหรือน้ำหนักมากในอุตสาหกรรมขนาดใหญ่ เช่น
  การให้บริการขนย้ายหม้อแปลงไฟฟ้า การขยายโรงงาน
  การปิดซ่อมบำรุงประจำปีของโรงงานในกลุ่มอุตสาหกรรมปิโตรเคมี โรงไฟฟ้า หรือโรงกลั่นน้ำมัน
  ส่วนใหญ่มักจะถูกผูกขาดโดยบริษัทข้ามชาติที่มีความพร้อมทั้งในเรื่องของเครื่องจักรขนาดใหญ่
  (ตั้งแต่ 300 ตันขึ้นไป) ประสบการณ์และความชำนาญของบุคลากร
  ทั้งนี้เนื่องจากการให้บริการแก่กลุ่มลูกค้าในอุตสาหกรรมดังกล่าว
  ผู้ว่าจ้างจะให้ความสำคัญอย่างยิ่งกับเรื่องของระบบความปลอดภัยในการทำงาน
  นอกเหนือจากเรื่องของประสิทธิภาพ เทคนิคและความสามารถในการทำงาน ปัจจัยดังกล่าว
  ส่งผลให้มีผู้บริการดังกล่าวเพียงไม่กี่ราย และเป็นผู้บริการรายเดิม ๆ
  ที่ให้บริการมาอย่างต่อเนื่อง จึงสรุปได้ว่า
  ภาวะการแข่งขันในกลุ่มโรงงานอุตสาหกรรมในส่วนนี้ค่อนข้างต่ำ
  โดยในปัจจุบันบริษัทที่เป็นคู่แข่งขันจะมีประมาณ 4 ราย ได้แก่ Walter Wright Mammoet
  จากประเทศ เนเธอร์แลนด์, Sarens จากประเทศเบลเยี่ยม, Tat Hong และ Tiong Woon
  จากประเทศสิงค์โปร์

  กลุ่มบริษัทฯเองในฐานะหนึ่งในผู้ให้บริการที่นอกจากมีความพร้อมทั้งในเรื่องของเครื่องจักรและบุคลากรแล้ว
  ยังได้ให้ความสำคัญกับระบบความปลอดภัยในการทำงาน
  เริ่มตั้งแต่การควบคุมมาตรฐานความปลอดภัยของเครื่องจักรและอุปกรณ์ที่เกี่ยวข้อง
  ซึ่งจะทำการตรวจสอบเป็นประจำทุก 3 เดือน โดยบริษัทที่ได้รับอนุญาตจากกรมแรงงาน
  กระทรวงมหาดไทย เพื่อให้เกิดความมั่นใจว่าสามารถใช้งานได้อย่างปลอดภัย
  สำหรับในเรื่องของระบบการทำงานนั้น ปัจจุบัน กลุ่มบริษัทฯยังได้รับมาตรฐาน ISO 9001:2000
  ที่เกี่ยวกับ Quality Management System และ ISO 18001:1999 ที่เกี่ยวกับ
  Occupational Health & Safety จาก TUV Rheinland ด้วยความพร้อมดังกล่าว
  กลุ่มบริษัทฯจึงมุ่งเน้นที่จะให้บริการกับกลุ่มลูกค้าในระดับบน ซึ่งได้แก่
  โรงงานอุตสาหกรรมขนาดใหญ่ ที่เน้นในเรื่อง
  ความปลอดภัยควบคู่กับประสิทธิภาพการทำงานสำหรับการเคลื่อนย้ายเครื่องจักร
  วัสดุอุปกรณ์ที่ซับซ้อน ซึ่งในช่วงที่ผ่านมาจนถึงปัจจุบัน
  กลุ่มบริษัทฯได้ให้บริการอย่างต่อเนื่องกับกลุ่มลูกค้าในอุตสาหกรรมปิโตรเคมี โรงไฟฟ้า
  โรงกลั่นน้ำมัน โรงงานน้ำตาล เป็นต้น รวมทั้งได้ผ่านการอนุมัติให้เป็น Approved vender
  list ของบริษัทในกลุ่มอุตสาหกรรมพลังงานและปิโตรเคมี

  สืบเนื่องจากข้อจำกัดในเรื่องของความพร้อมของเครื่องจักร บุคลากร ความชำนาญ และ
  ระบบความปลอดภัยในการทำงาน จึงทำให้การแข่งขันในกลุ่มลูกค้าระดับบนไม่สูงมากนัก
  เนื่องจากผู้ให้บริการที่มีคุณสมบัติพร้อมจะมีอยู่น้อยราย
  นอกจากนี้กลุ่มบริษัทฯยังมีข้อได้เปรียบในเรื่องของต้นทุนค่าบริการที่ต่ำกว่าบริษัทข้ามชาติ
  รวมถึงต้นทุนค่าขนย้ายเครื่องจักรในการปฏิบัติงาน จึงมีข้อได้เปรียบที่จะได้รับงานโครงการต่าง
  ๆ เพิ่มขึ้นในอนาคต

2)  กลุ่มอุตสาหกรรมการก่อสร้าง

  กลุ่มอุตสาหกรรมก่อสร้างสำหรับปี 2554 มีแนวโน้มที่จะขยายตัวต่อเนื่องจากปีก่อน
  เนื่องจากการก่อสร้างโครงการขนาดใหญ่ของรัฐหลายโครงการมีความคืบหน้ามากขึ้น
  และอาจมีการก่อสร้างในช่วงเวลาเดียวกัน
  จึงจำเป็นต้องใช้เครื่องจักรกลสำหรับการยกและขนย้าย
  ซึ่งส่วนใหญ่จะเป็นโครงการทั้งของภาครัฐบาลและภาคเอกชน เช่น
  โครงการฟื้นฟูโครงสร้างพื้นฐานและสาธารณูปโภคที่ได้รับความเสียหายจากภาวะน้ำท่วม
  โครงการรถไฟฟ้าสายต่าง ๆ โครงการก่อสร้างถนนและทางยกระดับต่าง ๆ
  สำหรับในส่วนของเอกชนนั้น จะเป็นโครงการก่อสร้างศูนย์การค้าในกรุงเทพและหัวเมืองต่าง ๆ
  อาคาร ตึกสูง การก่อสร้างโรงงานอุตสาหกรรมต่าง ๆ เป็นต้น ซึ่งโครงการต่าง ๆ
  ข้างต้นจะรับผิดชอบโดยบริษัทผู้รับเหมาก่อสร้างขนาดใหญ่ หรือกิจการร่วมค้า เป็นหลัก
  โดยงานในส่วนที่มีการยกหรือขนย้ายนั้น บริษัทผู้รับเหมานั้น ๆ
  อาจจะดำเนินการเองหรือใช้บริการของบริษัทผู้ให้บริการยกหรือขนย้ายในประเทศที่มีความพร้อมในเรื่องของเครื่องจักรและความชำนาญ
  ซึ่งในปัจจุบันแม้ว่าจำนวนบริษัทผู้ให้บริการจะมีอยู่มากราย
  แต่บริษัทผู้ให้บริการยกและขนย้ายที่มีเครื่องจักรรองรับในปริมาณมากและเป็นที่รู้จักได้แก่
  กลุ่มบริษัทเดอะเครน, บริษัท เอกเครน โลจิสติคส์ จำกัด, และบริษัท ที เอส เค เครน จำกัด
  เป็นต้น

  ด้วยเหตุผลดังกล่าว
  ส่งผลให้ภาวะการแข่งขันของบริษัทผู้ให้บริการด้านการยกและขนย้ายในอุตสาหกรรมการก่อสร้างขนาดใหญ่นั้นมีการแข่งขันในระดับปานกลาง
  เนื่องจากโครงการก่อสร้างขนาดใหญ่มักจะเป็นโครงการระยะยาวจึงมีการใช้งานของเครื่องจักรสำหรับการยกอย่างต่อเนื่องและมีผู้ให้บริการที่มีความพร้อมทางด้านเครื่องจักรน้อยราย

3)  กลุ่มอุตสาหกรรมการนำเข้าและส่งออก

  การใช้เครื่องจักรกลหนักสำหรับการยกและการขนย้ายในอุตสาหกรมนำเข้าและส่งออกโดยส่วนใหญ่แล้วจะเป็นการใช้งานบริเวณท่าเทียบเรือ
  โรงพักสินค้า ลานพักตู้สินค้า หรือบริเวณลานตู้ Container เป็นหลัก
  เนื่องจากการขนส่งทางเรือจะมีต้นทุนถูกกว่าการขนส่งทางบกและทางอากาศ
  โดยเฉพาะสินค้าที่มีน้ำหนักมาก การขนส่งทางเรือจึงได้รับความนิยมมากกว่าการขนส่งโดยวิธีอื่น
  ทั้งนี้ผู้ให้บริการยกและขนย้าย
  จะมีทั้งในส่วนของการให้บริการแบบครบวงจรตั้งแต่การขนย้ายจากเรือสู่จุดหมายปลายทาง หรือ
  การให้บริการเฉพาะบริเวณ เช่น ท่าเทียบเรือ ระหว่างท่าเทียบเรือกับจุดหมายปลายทาง หรือ
  เฉพาะบริเวณลานตู้ Container

  ปัจจุบัน บริษัท เดอะเครน แหลมฉบัง จำกัด (“TCL”) หนึ่งในบริษัทย่อยของบริษัทฯ
  ได้มีการให้บริการยกและขนย้ายตู้ Container ในบริเวณลานตู้ Container
  กับลูกค้าหลายรายอย่างต่อเนื่องมาตลอด โดยเครื่องจักรกลหนักที่ TCL
  นำไปให้บริการจะเป็นรถฟอร์คลิฟท์ที่มีประสิทธิภาพสูงและลดความเสี่ยงในการเกิดอุบัติเหตุจากการใช้สลิงยก
  เช่น รถยกตู้หนักชนิด Top Loader และ Reach Stacker และรถยกตู้เบาชนิด Side
  Spreader นอกเหนือจากความพร้อมในเรื่องของประเภทและจำนวนรถยกแล้ว TCL
  ยังมีความพร้อมทั้งในส่วนของบุคลากรและช่างซ่อม
  เพื่อสร้างความมั่นใจกับกลุ่มลูกค้าในเรื่องของความต่อเนื่องในการให้บริการ

  สำหรับในส่วนของภาวะการแข่งขันการให้บริการยกตู้นั้น มีการแข่งขันน้อย
  เนื่องจากปริมาณงานที่มีค่อนข้างมากเทียบกับจำนวนผู้ประกอบการ แม้ว่าผู้ประกอบการธุรกิจลานตู้
  Container จะมีรถสำหรับการยกตู้ Container ของตนเองอยู่แล้วก็ตาม แต่เนื่องด้วยปริมาณตู้
  Container ที่ผ่านท่าเรือมีปริมาณเพิ่มขึ้นอย่างต่อเนื่องทุก ๆ ปี ส่งผลให้จำนวนตู้ Container
  ที่เข้าออกบริเวณลานตู้มีจำนวนมาก เมื่อเทียบกับจำนวนรถยกที่ให้บริการที่มีอยู่จำกัด
  รวมถึงข้อจำกัดชั่วโมงการทำงานของรถที่ต้องมีการหยุดพักและซ่อมแซม
  จึงมีความจำเป็นที่จะต้องมีรถสำรองไว้ เพื่อให้เกิดความต่อเนื่องในการทำงาน
  ด้วยเหตุผลดังกล่าวผู้ประกอบการส่วนใหญ่จึงมักจะมีการใช้บริการจากบุคคลภายนอก
  เพื่อลดภาระค่าใช้จ่ายด้านการลงทุนในเครื่องจักรกลและลดความเสียหายจากการขนส่งตู้
  Container ไม่ทันเที่ยวเรือ เนื่องจากรถยกเสียหรือไม่เพียงพอ
  ฉะนั้นบริษัทที่มีความพร้อมในเรื่องของเครื่องจักรและบุคลากรทั้งในส่วนของคนขับและช่างซ่อมจะมีข้อได้เปรียบในการแข่งขันมากกว่า
  ซึ่งในปัจจุบันบริษัทคู่แข่งผู้ให้บริการยกและขนย้ายบริเวณลานตู้และเป็นที่รู้จักได้แก่ บริษัท
  เอกเครน โลจิสติคส์ จำกัด และบริษัท ที เอส เค เครน จำกัด

1.  การจัดหาผลิตภัณฑ์หรือบริการ

    1.  การจัดให้ได้มาซึ่งผลิตภัณฑ์

  ในการจัดหาเครื่องจักรเพื่อใช้ในการดำเนินธุรกิจของบริษัทฯ
  ส่วนใหญ่จะเป็นการจัดหาเครื่องจักรใช้แล้วเป็นหลัก
  เนื่องจากเครื่องจักรใหม่จะมีราคาค่อนข้างสูง
  ประกอบกับเครื่องจักรใช้แล้วที่หมุนเวียนอยู่ในตลาดเครื่องจักรนั้น
  ยังสามารถใช้งานได้อย่างมีประสิทธิภาพ สำหรับวิธีการจัดหาเครื่องจักรของบริษัทฯนั้น
  จะแบ่งเป็นการจัดหาจากต่างประเทศประมาณร้อยละ 94
  ของมูลค่าเครื่องจักรที่มีการจัดซื้อในแต่ละปี
  ส่วนที่เหลือเป็นการจัดซื้อภายในประเทศทั้งจากบริษัทผู้ประมูลเครื่องจักรหรือบริษัทที่มีความต้องการขายเครื่องจักรใช้แล้วเมื่อจบโครงการ
  แต่อย่างไรก็ตาม ในกรณีที่เครื่องจักรบางประเภทเกิดการขาดแคลน
  บริษัทฯอาจจะดำเนินการจัดซื้อเครื่องจักรใหม่แทน
  สำหรับวิธีการจัดหาเครื่องจักรสามารถสรุปได้ดังนี้

  การจัดหาเครื่องจักรจากต่างประเทศ

  การจัดหาเครื่องจักรจากต่างประเทศของบริษัทฯ
  เป็นการจัดหาเครื่องจักรจากประเทศญี่ปุ่นและประเทศในแถบทวีปยุโรป เช่น เยอรมัน
  เนเธอร์แลนด์ และอังกฤษ เป็นหลัก
  ซึ่งกลุ่มประเทศดังกล่าวเป็นประเทศผู้ผลิตเครื่องจักรที่มีชื่อเสียง
  ดังนั้นการซื้อเครื่องจักรใช้แล้วจากประเทศดังกล่าวจะมีส่วนช่วยให้บริษัทฯได้เครื่องจักรใช้แล้วที่ยังมีคุณภาพที่ดี
  เนื่องจากผู้ใช้งานในประเทศเหล่านั้นจะมีการใช้งานเครื่องจักรโดยเฉลี่ยประมาณ 5 – 8 ปี
  แล้วจึงขายออก
  ซึ่งเมื่อเทียบกับอายุการใช้งานจริงของเครื่องจักรใช้แล้วในกรณีที่มีการซ่อมแซมและการบำรุงรักษาที่ดีแล้ว
  ยังสามารถใช้งานได้อีกประมาณ 17 – 20 ปี

  สำหรับวิธีการจัดหาเครื่องจักรจากต่างประเทศนั้น
  บริษัทฯจะดำเนินการจัดหาผ่านบริษัทผู้จัดหาและจำหน่ายเครื่องจักรใช้แล้วกว่า 80
  รายในประเทศญี่ปุ่นและประเทศแถบยุโรป โดยบริษัทผู้จัดหาดังกล่าว
  จะเป็นบริษัทที่มีประสบการณ์และความชำนาญในการจัดหาและรวบรวมเครื่องจักร
  เพื่อเสนอขายต่อให้กับกลุ่มลูกค้าที่มีความต้องการซื้อ
  โดยขั้นตอนในการจัดซื้อจะเริ่มจากการแจ้งความประสงค์ไปยังบริษัทผู้จำหน่ายเครื่องจักรใช้แล้วตามรายชื่อที่บริษัทฯมีอยู่
  ซึ่งหากมีเครื่องจักรที่ตรงกับความต้องการก็จะทำการตรวจสอบสภาพของเครื่องจักรและทำการตกลงเกี่ยวกับราคา
  วิธีการส่งมอบเครื่องจักร และวิธีการชำระเงินต่อไป
  นอกจากการติดต่อในกรณีที่มีความต้องการซื้อเครื่องจักรแล้ว ทางด้านบริษัทผู้จัดหาเครื่องจักรเอง
  หากมีการได้มาซึ่งเครื่องจักรใช้แล้วรายการใหม่ ๆ
  ก็จะมีการจัดส่งข้อมูลเกี่ยวกับเครื่องจักรใช้แล้วรายการนั้น ๆ ให้บริษัทฯทราบเป็นระยะ

  ทั้งนี้การจัดหาเครื่องจักรใช้แล้วที่ผ่านมาในอดีตจนถึงปัจจุบัน ผ่านบริษัทผู้จัดหาดังกล่าวข้างต้น
  บริษัทฯมิได้มีการพึ่งพิงบริษัทผู้จัดหารายใดรายหนึ่งเกินกว่าร้อยละ 30
  ของมูลค่าการซื้อเครื่องจักรในแต่ละปี

  การจัดหาเครื่องจักรจากภายในประเทศ

  นอกเหนือจากการจัดหาเครื่องจักรจากต่างประเทศแล้ว
  บริษัทฯยังได้มีการการจัดหาเครื่องจักรใช้แล้วจากภายในประเทศ
  โดยอาจจะเป็นการจัดหาจากบริษัทผู้ประมูลเครื่องจักร
  ที่มีการนำเข้าเครื่องจักรใช้แล้วจากต่างประเทศมาเปิดประมูล หรือ
  ในบางกรณีอาจจะเป็นการซื้อเครื่องจักรใช้แล้วจากลูกค้าของบริษัทฯเองที่เคยมีการซื้อเครื่องจักรจากบริษัทฯและมีความประสงค์ที่จะขาย
  หรือผู้ใช้งานเครื่องจักรตามโรงงานอุตสาหกรรมหรือโครงการก่อสร้างต่าง ๆ
  ที่มีความต้องการขายเครื่องจักรใช้แล้วเมื่อเสร็จสิ้นโครงการ
  ทั้งนี้สัดส่วนของการจัดหาเครื่องจักรจากภายในประเทศคิดเป็นประมาณร้อยละ 15
  ของมูลค่าเครื่องจักรที่มีการจัดซื้อในแต่ละปี

  สำหรับการจัดซื้ออะไหล่ต่าง ๆ เพื่อใช้ในการซ่อมแซมและบำรุงรักษาเครื่องจักรนั้น
  บริษัทฯจะทำการสั่งซื้อจากผู้จำหน่ายในประเทศเกือบทั้งหมด
  ยกเว้นการจัดซื้ออะไหล่ของเครื่องจักรบางชนิดที่ต้องซื้อจากผู้ผลิตเท่านั้น

2.  ผลกระทบต่อสิ่งแวดล้อม

  ผลกระทบต่อสิ่งแวดล้อมที่สำคัญที่อาจเกิดจากการดำเนินงานของบริษัทฯได้แก่
  ฝุ่นละอองที่เกิดจากการพ่นสีและคราบน้ำมันที่เกิดจากกระบวนการซ่อมเครื่องจักรกล
  เพื่อป้องกันผลกระทบดังกล่าวบริษัทฯได้มีการจำกัดบริเวณและจัดสร้างผนังป้องกันฝุ่นละอองที่เกิดจากการพ่นสี
  รวมทั้งการติดตั้งระบบบำบัดมลพิษทางน้ำและกำหนดให้มีการทำงานเฉพาะในช่วงเวลากลางวันระหว่าง
  8.00 – 17.00 น. ด้วยมาตรการและนโยบายดังกล่าว
  ทำให้การประกอบกิจการของบริษัทฯเป็นไปตามมาตราฐานการดำเนินงานของกรมโรงงาน
  รวมทั้งบริษัทฯและบริษัทย่อยไม่เคยมีกรณีพิพาทเกี่ยวกับผลกระทบต่อสิ่งแวดล้อม
  ส่งผลให้บริษัทฯไม่ประสบปัญหาในการต่ออายุใบอนุญาตประกอบกิจการโรงงาน

2.  งานที่ยังไม่ได้ส่งมอบ

  - ไม่มี -